የኢትዮጵያ ገቢዎችና ጉምሩክ ባለስልጣን ከሙስና ጋር በተያያዘ 59 ሰራተኞቹን ከስራ አሰናበተ
አዲስ አበባ ፣ ታህሳስ 24 ፣ 2006 (ኤፍ.ቢ.ሲ) የኢትዮጵያ ገቢዎችና ጉምሩክ ባለስልጣን ከሙስና ጋር በተያያዘ 59 ሰራተኞቹን ከስራ ማስናበቱን አስታወቀ፡፡ባለስልጣን መስሪያ ቤቱ ይህንን እርምጃ ሊወስድ የቻለው በመስሪያ ቤቱ መተዳደሪያ ደንብ ሳይሰሩ መበልፀግ  የሚከለክለውን አንቀፅ 37 ተላልፈው በመገኘታቸው ነው፡፡ከስራ የታገዱት ከተራ ሰራተኛ እስከ ቅርንጫፍ ስራ አስኪያጅ ድረስ የሚገኙ ሰራተኞች ናቸው ተብሏል፡፡ከስራ የተሰናበቱት ሰራተኞች ከመባረራቸው በፊት 5 የግምገማና የማጣራት ደረጃዎችን አልፈው ነው ከስራ እንዲታገዱ የተወሰነባቸው  ሲሉ የባላስልጣን  መስሪያ ቤቱ የስነ ምግባር መከታተያ ዳይሬክተር አቶ ጉኡሽ ሲሳይ ገልፀዋል፡፡በተሰናበቱት ሰራተኞች ምትክም በቀጣይ ክፍተት እንዳይፈጠር አስፈላጊውን የሰው ሃይል  ምልመላና መረጣ  ላይ ተግተን እየሰራን ነው ብለዋል ሃላፊው ፡፡ከኪራይ  ሰብሰቢነት ጋር  በተያያዘ ሙሰኞችን ከስራ ማገዱና ከዚህ ብልሹ አሰራር  ጋር እንዲቆራረጡ የተጀመረው የማጥራት ስራ የአንድ ጊዜ ሆኖ እንዳይቀር ተከታታይና ወጥ  ስራ እንደሚሰራ ነው ዳይሬክተሩ የተናገሩት፡፡እንደ ፋና ብሮድካስቲንግ ዘገባ ከብልሹ  አሰራር  ጋር በተያያዘ ሰራተኞችን የማስናበቱ ስራ በሌሎች ሰራተኞች ዘንድ ምንም አይነት መደናገጥ አንደማይፈጥርና ሰራተኞች ስራቸው ግልፅ እስከሆነ  ድረስ ሊያሳስባቸው እንደማይገባም  ተናግረዋል፡፡